

***Rocade cu anti-teze***

Eu sunt acela care, câteodată

Mai spune nu, deşi e clar că-i da,

Şi, neuitând mereu a se-ntreba,

Mereu aceeaşi faţă îşi arată.

Nu ştiu de ce rocade aş tot face,

De ce ideea mi-aş dori schimba,

Crezând că viaţa mi-aş putea purta,

Prin anti-teze spre o falsă pace.

Mă plâng mereu doar mie, pururi mie,

Că nu pot mult mai multe accepta,

Ideea nu mi-o schimb c-aşa se vrea,

Şi nici măcar un vers, din poezie.

Perseverez pe calea ce mi-i dată

Să pot, fără oprelişti, demonstra,

Că cel ce vrea se poate-nsingura,

Deşi nu este singur niciodată.

Prin vise mă aduc mereu la viaţă

Oricât aş vrea să uit că e a mea,

Sau că o pot cu timpul împăca,

Furând lumina copcilor de gheaţă.

Punând accent pe semnul de-ntrebare,

Nu mă opresc nicicând a căuta

Cum pot să schimb mereul nu în da

Într-un altfel, nu doar prin întâmplare.

28.01.18

***Dreptatea de inventar***

Azi ni-i rezumată libertatea,

Gâduri ni se vând la galantar,

Marfă-n raft e pusă şi dreptatea,

Uneori pierdută-n inventar.

Orişicâtă-i dreapta judecată,

Faptele doar se pornesc gândind

Calea nu le este măsurată

De nu-şi au urmarea suferind.

A comerţ miroase sănătatea,

Viaţa, ca principiu-i în formol,

Şi-a pierdut de tot identitatea,

E ţinută, bine, sub control.

Timpului mereu se face plata

Şi pe drept, dar mult şi pe nedrept,

Astăzi nu-i mai ştim deloc durata,

Totul se bazează pe concept.

Efemeră-i vremea care vine,

Multe fapte au un rost incert,

Idealul s-a pierdut de sine,

Şi decade într-un ritm alert.

Vântul, vântul suflă peste toate,

Toate urcă şi coboară-n vânt,

Simt că pot mai mult, simt că se poate

Să rescriu istorii pe Pământ.

26.01.18

***Știind, știu să știu***

De la-nceput privind, către prezent

Mereu găsesc un gând adolescent...

Şi mă tot simt acelaşi care-am fost,

Şi tot la fel aş face-al vieţii rost...

Trecând, din întâmplare, prin trecut,

Mi-e dat să ştiu ce încă n-am făcut,

Ce, încă, timp, să fac, mi-a mai rămas

Ca nu cumva să stau, atent, la ceas.

Ajung, de multe ori, să fiu uimit,

Că drumul drept spuneam că e greşit,

Dar am făcut altfel decât am zis,

De minte, zic acum, că m-am dezis.

Uşor a fost atunci, n-ar fi şi-acum...

Acum cărarea mi-aş numi-o drum,

Şi-aş părăsi-o doar de-aş fi convins

Trezindu-mă rătăcitor şi-nvins.

Aş fi, în fel şi chip, căutător,

Chiar dacă ştiu că umbra-i doar decor,

Sperând să aflu dacă-şi are-n plan

Să fie, întâmplării, paravan.

Ştiind ce-am fost, ştiu clar acum ce sunt,

Uitând, îmbătrânind, să fiu cărunt,

Şi mă tot simt acelaşi care-am fost,

Trăind prezentul cu realu-i rost.

27.01.18

***Ziua, ca un tot, tribut***

Sunt lupul singur care, seara, plânge

când simte că minciuna îl înfrânge...

şi dă mereu tribut o zi din viaţă

pentru un vis în prag de dimineaţă,

simţind mereu că lacrima nu doare

când e un dar al razelor de soare.

Când noaptea e în trecere înceată,

şi nici ca rază luna nu se-arată,

încă mai crede că aşa-i în viaţă,

ploaia ce vine-n zori e doar răzleaţă,

urmând o altă seară, trecătoare,

mizând pe rostul lacrimei de soare.

Şi totdeauna stă în căutare,

ştiind că miza clipei este mare,

că simplul pas spre moarte, sau spre viaţă

dă gândului idee îndrăzneaţă,

ce nici nu poate fi întâmplătoare

atât cât nu e nou nimic sub soare.

Zilei, în zori, visând îi stă de strajă

ştiind că-i miez de nucă, fără coajă,

şi dă crezare altei zi de viaţă,

sperându-şi serii o schimbată faţă,

când va pleca, din nou, la vânătoare,

căutător al lacrimei de soare.

24.02.18

***Potrivnic înspre mărunt***

Timpul trece, anii se tot duc,

Nu se ştie ce va mai urma,

Însă ştiu că veşnic voi lupta

Drumul, spre lumină, să-l aduc.

Clipei vieţii mele-i sunt urmaş,

Şi mereu am ceva a-nvăţa,

Că, altfel, prea multe aş uita,

Ajungându-mi simplu arendaş.

Vin, îmi spun, de unde am să ştiu,

Nu ştiu însă unde voi pleca,

Dar ajuns acolo voi afla,

Însă pentru-acum e prea târziu.

Eu, prin mine, mie-mi sunt dator,

Neputând, în nici un caz, nega,

Că îmi am dorinţa de-a-nvăţa,

Vieţii să nu-i fiu plagiator.

Şi îmi sunt, fireşte, obligat,

De-a-mi dori, spre Cer, a căuta,

Care-i vremea-n care pot urca

Să cuprind Pământu-n lung şi-n lat.

Astăzi, clar îmi e, ceea ce sunt,

Cumul de ceva şi altceva,

Gând mereu pornit spre undeva

Feritor mereu de-a fi mărunt.

17.02.18

***De la întreg la amănunt***

În definiţii nu ştiu ce mai sunt,

Un tot de care mă mai pot lega

Dar nu mă pot, în nici un fel, nega,

Sunt eu, de la întreg, la amănunt.

Îmi spun şi cred că mult am rătăcit

Având dorinţa mare de-a afla

Pe unde, fără teamă, de-aş umbla,

De trecerea-n zadar aş fi ferit.

Am fost, fără să vreau, între idei,

Încorsetat de chiar prostia mea

Ce m-a făcut să cred că voi putea

Să trec, fără opreşti, de lachei.

Am învăţat, mai mult sau mai puţin,

Şi ştiu că de-nvăţat voi mai avea,

Ca să ajung puţin a mă-mpăca,

Într-un târziu, cu drumu-mi prin destin.

Şi dacă nu-s ceea ce-aş vrea să fiu,

Mi-e dor de ceea ce am fost cândva,

Că poate ceva s-ar putea schimba

Să pot uita ceea ce astăzi ştiu.

Şi încă mă mai rog lui Dumnezeu

Să facă într-un fel, orice, ceva,

Chiar dacă n-am să ştiu ce va urma,

Să fiu şi eu un anonim mereu...

14.01.18

***Halou de umbre***

O stea în cruce-mi luminează faţa

Şi-mi face semn, într-una, s-o urmez,

Eu n-am putere să mă-ndepărtez,

Aştept să simt că vine dimineaţa…

S-a arătat, în nori de ploaie seara,

Dar miezul nopţii a ajuns senin,

Pierzând lumina lunii, ce-n declin,

E mult îngălbenită, e ca ceara.

Şi frigul s-a lăsat ieşit în cale,

Dorit de cei ce nopţile îşi dorm,

Şi de-al plăcerii interes enorm,

Râvnit de cei cu gânduri imorale.

Privire-mi urcă-n cer, căutătoare,

Voind să ştie stelele cu pier,

Şi când pierirea ca şi drept şi-l cer,

Sau dacă e şi ea întâmplătoare.

Şi până când se face-a fi lumină

Culorile sunt doar o formă-n gând,

Haloul unor umbre conturând

Spre ziua ce, oricum, va fi să vină.

Dar noaptea-i lungă... Până-n dimineaţă,

Prin întuneric ochii mi-i îndrept

Spre steaua ce îmi tot apare-n faţă,

Sperând, spre ea, să-mi fie drumul drept.

21.01.18

***Ecou în carusel***

De când lumea şi pământul,

Grea e fapta, nu cuvântul,

Şi-mprejuru-ţi toţi se vor

Doar când simt că e uşor,

Zic unii că e firesc,

Ori motivu-i omenesc,

Că nimic nu-i ideal

Într-al vieţii trai real.

Alţii au alte păreri,

Văd, în orişice, poveri,

Văd tiparul ca model,

Modelat în chip şi fel.

De când lumea şi pământul,

Vântul duce-n zări cuvântul,

Şi-n întoarcere-i găsit

Mult schimbat, ba chiar minţit.

Pare nou că-i uneori,

Corectiv de mari erori,

Dar deloc nu-i altul, nou,

E acelaşi, cu ecou.

Însă numai Dumnezeu

E cu tine când ţi-e greu.

Şi mereu, mereu... la fel...

Viaţa-i doar un carusel...

26.02.18

***Între postfață și prefață***

De-am fost furat, cu ură, clandestin

Mi-a fost dorit să am o altă faţă,

Să rătăcesc prin neguri şi prin ceaţă

Şi-n vântul vieţii să mă tot înclin.

De multe ori paharul cu pelin

Mi se spunea că-i formă de dulceaţă

Şi pot, de vreau, să-l asortez cu gheaţă,

Şi bucuriei mele să-l închin.

Chiar dacă l-am golit, tot timpul plin,

Mi se punea, fără să ştiu, în faţă

Însă aflam, căci toate se învaţă,

Că va urma, un altul, cu venin.

Şi am ajuns, uitând să mă abţin

Să ştiu că mintea nu-i deloc isteaţă,

Că, suferind, se-nvaţă şi dezvaţă,

Cu mult prea multe într-un timp puţin.

Cumva gândeam că pot să intervin,

Cu o idee mare, îndrăzneaţă,

Inclusă-ntre prefaţă şi posfaţă,

Ca salt în gol, şi critic, din destin.

Dar, n-am căzut, chiar dacă mai suspin...

Nu pot să pierd... Mereu revin la viaţă

Ştiu că-n curând, va fi o dimineaţă

Când voi privi, din nou, un cer senin.

29.01.18

***Perpetuum existențial***

Va exista mereu ceea ce-a fost,

Urmarea-i necesară şi firescă...

Trecutul e matricea unui rost,

Ce-şi caută un timp să se-mplinească...

Uitarea e un gând, în fapt, minţit,

Pe care somnul minţii-l născoceşte

Când îşi alege drum cu pas grăbit

Spunându-şi că-i firesc şi omeneşte.

Oricât se vrea, pierdut nu e nimic,

Totu-i păstrat în forma lui primară,

De-aceea firu-n patru îl despic,

Iar, de-i nevoie, chiar şi-a doua oară.

Umbrele formei sunt mereu model

Al altei fapte ce creează forme,

Şi toate-ajung să pară-a fi la fel,

Mereu supuse unui set de norme.

Însă oricât se pare-a fi ciudat,

Nimic nu e făcut să se repete,

Ce-i de-nvăţat spre învăţare-i dat,

Nu opere alese, ci complete.

Ca timpul, unicat, e orice gând,

Chiar dacă-i dus spre o aceeaşi ţintă,

Urmarea totdeauna constatând

Ceea ce fapta-n sine reprezintă.

11.02.18

***Însemn de destin***

Drumul vieţii ne desparte,

cu-n motiv greu de ştiut,

Clar mergând, spre mai departe,

doveditu-i început,

Ca şi început de lume,

primul pas e un genom,

Chiar de nu-i ştiut pe nume,

nume are... şi e om.

Omule de lângă mine,

soarele mi-l dai să-l am,

E de-ajuns un gând spre tine

şi îl simt că-mi bate-n geam,

Nu-i nicicând ca totdeauna,

când par toate-a fi la fel,

Cum nu-i adevăr minciuna,

chiar când sensu-i dat de el,

Unică-i oricare clipă,

adevăru-i monocrom,

Viaţa-i toată o risipă

când nu-şi are sens prin om.

Omule de lângă mine,

nopţi de vis ştiu c-ai să-mi dai,

E de-ajuns să-ţi simt privirea

şi-mi reamintesc de Rai!

02.03.18

***Perpetuu persistent***

Eu, vieţii mele, ştiu, îi sunt dator...

Sunt obligat să fiu învingător...

N-am dreptul de-a gândi că pot să mor...

Şi voi învinge, chiar de nu-i uşor...

Încă mă simt, de multe ori, copil,

Gândesc un drum ce pare dificil,

Simt dorul că, deși îmi e servil,

Mă vrea să-i fiu, la rândul meu, docil.

Mă simt, fără de ştirea mea, bătrân,

Dorindu-mi evidenţa că rămân

Cel ce sfârşitul pot să îl amân,

Uitând să fiu orgoliului stăpân.

Dar mă găsesc, de-a dreptul, repetent,

Un simțământ extrem de persistent,

Că sunt făptuitor adolescent

Al clipei definite de prezent.

Toate devin, în cumul, corolar

Al timpului ce-mi cere iar, şi iar,

Să mă gândesc că-i sunt, în inventar,

Un rău ce rar îi este necesar.

Eu, totuşi, îmi permit să fiu real,

Şi să declar că-s element vital

Pentru oricine mi se vrea egal,

Perpetuu consecvent în mod normal.

25.02.18

***Semne și peceți***

Pe cer, minuni, mereu ni se arată

Când ochii lumii înspre cer privesc,

Însă e greu de spus că vreodată

Toţi oamenii, de adevăr, vorbesc.

Scris de ar fi, puţini ar vrea să creadă

Că înţelesul nu le-ar fi real,

Ar spune chiar că mulţi nu vor să vadă

Ceva ce-i pentru ei, în special.

Ideile, ce vin, mereu ne cheamă

Înspre cotlonul propriei gândiri,

Lăsând, din lene, locul cel de seamă

Minciunii şi absurdei nesimţiri.

Cel mai adesea, rar de tot din teamă,

Se face pasul, mare, înapoi,

Luându-se, ca bun, ce se proclamă,

În aşteptarea vieţii de apoi.

Şi-ajung, în desuet, idei să cadă,

Şi aşteptării i se dă temei,

Minuni vor toţi, pe cer, mai des, să vadă,

Uitând, de fapt, că o minune-s ei.

Şapte peceţi acum se rup deodată,

Şapte mari semne-acum se împlinesc,

Şi-aşa redevenim cei de-altădată

Să ne-mplinim destinul omenesc!

28.02.18

***Convertiri sub poleială***

Treceri de timp mereu ne bat la poartă,

Şi-n calcule sumare se întrec,

Vinovăţii punând mereu pe soartă

Ori pe idei ce tot venind, se trec.

Continuu-i aşteptată o minune,

Spre a schimba tot ce se crede rău,

De-a dovedi că soarele apune

Şi readus, în zori, la locul său.

Lumina lunii, nopţi la rând privită,

Dă visului un alt şi-un alt motiv,

De-a crede că ideea poleită

E drum principial, evolutiv.

Preludiul a ajuns în mare vogă,

Chiar dacă e absurd şi hrăpăreţ,

De multe ori ideii se subrogă

Şi prin consens devine mai măreţ.

Nimic nu stă, oprit, să vrea să vadă

Unde ajunge falsul argument,

Noroiul ce rămâne sub zăpadă

Şi graba convertită-n mod urgent.

Îmbătrânim, şi poate că se vede,

Îmbătrânim, dar ţinem timpu-n loc...

Putem privi-nainte şi-ntrevede

Un drum spre adevăr şi spre noroc!

22.02.18

***Povestitor de altfel***

Mă definesc prin vorbe ce au sens

Doar pentru cei ce din trecut mă ştiu

Venind din universul meu imens,

Pe care-ncerc, degeaba, să-l descriu.

Pun preţ pe vis, şi mare preţ pe gând,

Simţindu-le,-n efect, de-acelaşi fel,

Mereu, spre mai departe, alergând,

Spre definirea propriului model.

Iar timpul îl văd, veşnic, prețios,

Când reuşesc să-l fac a fi mai lent,

Căci de-i rapid, e chiar primejdios,

Lăsându-mă, prea grabnic, repetent.

Degeaba scriu, degeaba pun accent,

Pe vechi idei cu iz nemuritor,

La inventarul lumii sunt absent,

Văzut ca simplă piesă de decor.

Sunt condamnat, deşi nu ştiu de când,

Idei, spre trai real să convertesc,

Şi să-mi adun simţirile în gând

Ca altfel de poveşti să povestesc.

Găsesc un adevăr privind spre cer

Dar tot mai caut praguri prin cuvânt,

Şi nu mă dau bătut, sunt cel ce sper

Că fi-va, ca în Cer şi pe Pământ.

07.02.18

***Sub predispunere de timp***

Va ploua cu vremea numai bună

De a fi şi viaţa a trăi

Neştiuti de nimeni, împreună,

Fară întrebări de ce va fi...

Timpului plătim deja arvună,

Pentru simplul drept de-a trăi,

Pentru orice clipă împreună,

Şi o viaţă-ntreagă-i vom plăti.

El îşi are drept să ne impună,

Cât şi cum, şi când putem trăi,

Predispuşi ideii că-mpreună,

Sens de adevăr ni-i dat a fi.

Chiar şi când, în minte, o furtună

Ţipă că-i absurd a mai trăi,

Caută să fie împreună

Cu-n absurd ce-o poate domoli.

Viaţa nimănui nu e imună,

Însăşi ea-i motiv de-a se trăi,

De-a se şti idee ce-mpreună

Un destin cu-o altă nouă zi.

Va fi cer senin şi vremea bună

De-a-nvăţa ce-nseamnă a trăi

De-a avea şi drumuri împreună,

Şi trăiri ce-n veci vor dăinui...

16.02.18

***Probabilul firesc***

Spre viitor privirile-mi tot fug

Ştiind că în curând va fi real,

Şi tot ce văd, doar la prezent conjug

Oricâţi îmi spun că nu-i ceva normal...

Motive n-am pe mine să mă mint,

Şi să încerc un altul să m-arăt,

Pierzându-mă-ntr-al vorbei labirint,

Când, apă bând, nu pot să mă îmbăt.

Nici n-am de ce, în curse, să atrag,

Ca să mă simt al vieţii vânător,

Şi prin desişuri paşii să-mi retrag

Când iar, de a vâna, îmi este dor.

Doar clipa, este drept, o cam grăbesc,

De multe ori uitând să fiu grăbit,

Convins fiind că rostul omenesc

De la-nceput e bine definit.

Aşa ajung să nu pot sta în loc,

Uitând că pasul poate fi-napoi,

Lăsându-mă împins de-al vieţii joc

Ştiind că va urma şi pasu-n doi.

Semne destule am să mă încred,

În vorbele ce sens îmi definesc,

Probabil nu mai pot nicicum să-l cred

Având motiv, ştiindu-l ca firesc.

06.02.18

***Golgota în proximitate***

Dinspre departe înspre mai aproape

Nu e ştiut cât este drum de mers,

Cum nici cât ploaia poate creşte ape

Ori cât dă viaţă altui Univers.

De neştiut sunt câte ne sunt date,

Şi cât de mult e timpul ce-a rămas

Ca împlinire să-şi găsească toate,

Nicicum în zbor, ci-n mersul pas cu pas.

De neştiut e proxima-ntâmplare,

Ce poate-ajunge singură-n impas,

Când teamă-i e de marea depărtare.

În zborul ce începe pas cu pas.

Dinspre acest aproape spre departe

Un infinit se pare că-i de mers,

Prin vreme clandestină ce desparte

Nelămuritul nostru Univers.

Dinspre cândva speranţa nu e certă

Chiar dacă se consimte-a fi pe val,

E doar un gând, sau vorbă, sau ofertă,

Sau ipoteza simplului banal.

De neştiut e cât se poate duce,

Cum e de tras când nu-i motiv de tras,

Dar pe Golgota toţi urcăm o cruce

Şi nu zburând, ci-n mersul pas cu pas.

13.01.18

***Emfaza ca apogeu***

Nu-i nici o cale sigură, în sine,

Nu-i nici un drum, de la-nceput, ştiut,

De prin trecut doar gândul mai revine

În amintiri cu rost necunoscut.

Accentul cade doar când se cuvine

Să schimbe ceva ce-i prea mult ascuns,

Redobândind normalul de la sine

Atât cât e să-i fie de ajuns.

Consensul însă dă mereu o luptă

Cu replica modelului pierdut

Ştiind-o pătimaşe şi coruptă,

Şi dornică de-ntoarceri în trecut.

Patetic, cu nădejde, se vorbeşte

Despre firescul drumul normal,

Dar gândului puterea îi lipseşte

De-a pune-n fapte totul ca real.

Realul însă-i taler de balanţă

Ce mai tot timpu-i greu şi foarte greu,

Plin de întreaga lui intoleranţă

Ajunsă, cu emfază,-n apogeu.

Cât mai nimic la şapte nu se-mparte

Şi împreună, trei, perechi nu fac,

Singurul drum e înspre mai departe,

Oricum ar fi, pentru al vieţii leac...

09.02.18

***Iz de balanță***

De dincolo de margini şi hotare,

Dintr-un incert cu iz de infinit,

Punând pe fugă semnul de-ntrebare,

Prinde contur, un orizont grăbit.

Şi chiar acel contur mereu se-ntinde,

Nemulţumit de riscul unui plan

Ce mare nu-i, însă mereu pretinde,

O mult prea multă trecere în van.

Îşi lasă timpul trecerea firească,

Măsurile, fără tăgadă mor,

Nimic nu stă să se împotrivească

La ceea ce e pur întâmplător.

Iar întâmplarea mai mereu e clară,

Nu face uz de fals şi nici abuz,

Fixând prin forma ei, particulară,

Ca mărginire, tot ce e confuz.

Condiţii, care vin cu amănunte,

Alegerii, drept piedică, se pun,

Coroborând ideile mărunte

Ce luminării căii se opun.

Şi orişicum s-ar pune în balanţă

Se caută doar sensul omenesc,

Doar viaţa dă, într-un final nuanţă

Şi, întâmplării, înţeles firesc.

04.02.18

***De dincolo, din dar***

De dincolo de viaţă şi de moarte,

Din vremuri fără timpuri la hotar,

Venim, trăim şi trecem mai departe,

Lăsându-ne urmaşilor ca dar.

Venim dintr-un cuvânt şi-o hotărâre,

Ca vis predominant, deloc fugar,

Ca luminare clară-n coborâre

Înnobilând ideea unui dar.

Începem, căutând o lămurire,

De ce-i obligatoriul necesar,

Şi renunţăm la simpla referire

Că viaţa-n sine ne-o avem ca dar.

Continuăm, ca urmă şi urmare,

Trăind derogatoriu, lapidar,

Tot căutând o formă de-mpăcare

Cu a primi şi a ne da ca dar.

Înspre final, când toate-s înţelese,

Şi timpul are sens vizionar,

Din amintiri, motivele alese,

Dau clar contur menirii unui dar.

Suntem, de vrem ori nu, eternitate,

Dar mai avem şi zbateri în zadar...

N-avem nimic, deşi avem de toate,

Uitând că existăm ca dar din dar.

20.02.18

***Pas mic, pas mare***

Pasul mai mic, de multe ori, e greu,

Avându-şi o poveste-a lui anume,

Strivit de adevăruri mai mereu

Când stă în umbra multelor cutume.

Prin definiţii pare-a fi uşor,

Firescul unui pas, cu totul, mare,

Ce, fără, grabă, nu-i zăbovitor,

Şi nici surprins de semnul de-ntrebare.

Distanţa e, de multe ori, model

De cum se ia un adevăr în seamă

Când vorba-i fluturată ca drapel

Trădării, pe ascuns, făcând reclamă.

Pasul mai mic, de gând, se vrea găbit,

Ca nu cumva speranţe să consume

Şi ajungând, cu totul, obosit

Să se supună normei din cutume.

Dar numai pasul mare e văzut,

Deşi nu are nici o relevanţă,

Că-i doar firesc, de prag fiind trecut,

Dând mai mereu, celui dintâi, nuanţă...

Normalul însă-i normă şi tipar

După idei ce par o teoremă

Prin care chiar nuanţele dispar,

Din temeri că ajung a fi emblemă.

23.01.18

***Abstinență de vorbire***

Cuvântul dă normala consistenţă

Oricărui sens de treceri în real,

Încorsetând firesc, principial,

Prea rar dorita gravă abstinenţă.

Iar când nu pare a avea esenţă,

Şi nici nu e, în nici un fel, normal,

Ajunge, categoric, ţel banal,

Jonglând cu efemera-i existenţă.

Dar s-a ajuns în punct de cotitură,

Când ascultat nu e ceea ce-i spus

Înlocuit cu ceva presupus,

De neştiuta proprie măsură.

Tot căutând o mare anvergură

Motivului, la prea puţin redus,

Omul, se vede, este grav sedus

De cât dă el, mai bine, ca figură.

Răspunsul stă pe muchii de-ntrebare

Şi spus se vrea cu titlu anonim,

Chiar dacă-i e ştiut că îl trăim,

Tăcând, îşi vrea doar propria salvare.

Şi-aşa rămâne simpla întâmplare,

Cu înţelesu-i, uneori, infim,

A releva un adevăr sublim,

Avându-şi corolarul în urmare.

16.01.18

***În zeghe de veghe***

Prevestind, tacit, banalul

Într-a nopţilor tăcere,

Valul se visează malul

Care drept de nume-şi cere.

Anonim fiind cu totul,

Predispus doar spre pornire,

Nu se vrea rămas doar ciotul

Dintr-un vreasc de amintire.

Simţul încă-i probatoriu

Dacă nu vrea să se mintă,

Când nu e derogatoriu,

Ajungând să se dezmintă.

Cât firesc e nefirescul,

Viaţa-i viaţă fără viaţă,

Că mai mult decât lumescul

Nu se lasă spus pe faţă.

Mult se caută consensul

Prin idei dominatoare

Chiar şi-atunci când contrasensul

Bagă drepturi la-nchisoare.

Din prea multul derizoriu,

Adevărul e în zeghe,

În esenţă fiind notoriu,

Că doar visu-i stă de veghe.

13.02.18

***Navetist prin orizonturi***

Făcând naveta între vest şi est,

Privirile, de zori, se lasă-nvinse

Şi multe orizonturi necuprinse

Îmi dau, mereu, la calcule, un rest.

Speranţa uneori mi-o rătăcesc,

Şi-mi caut un reper cu formă clară,

Că tot trecând din iarnă-n plină vară,

Greu mi-e să ştiu de pot să-mbătrânesc.

Dar uneori, când mai alerg spre sud,

Văd timpul cum se vrea a-mi fi oglindă,

Voind ca mult mai multul să cuprindă

Un tot întreg din absolutul nud.

Şi-mi vin idei, îmi vin şi-mi tot revin,

Ducându-mă departe şi aproape,

Mizând pe visul care, clandestin,

În nemurire vrea să mă îngroape.

Cam mult prea rar un gând îmi duc spre nord,

Când iarna simt că visele mi-ngheaţă

Şi-mi amintesc de munţii plini de gheaţă

Ce sunt, cu rostul lor, în dezacord.

Drumul ce-l am, spre est ori înspre vest,

Spre sud, fără de veste mă coboară

Şi-aşa, spre nord, privirile îmi zboară

Şi-ajung să mă împart... Şi-mi dă cu rest...

02.02.18

***Boala de umbre***

Atât de multe par a fi un tot

Care durează cât o veşnicie,

Dar prea puţine sunt cele ce pot

Mai mult de-o clipă adevăr să fie.

Ideea nemuririi e-n spital,

Cuplată la un soi de aparate

Ce-i caută măcar un semnal vital,

Cu sens în boală sau în sănătate.

Motivul vieţii e şi el bolnav,

Îşi caută tot timpul tratamente,

Sperând că nu e totuşi ceva grav,

Ci doar urmarea multelor curente.

Menirea a ajuns un mare risc,

Un drum ce poate duce-n sărăcire,

Impozitată de divinul fisc

Ca taxă pe deplina împlinire.

Ceea ce-i clar îşi are şi contur,

Şi-n spaţiul infinit se defineşte,

Ţinând în umbră tot ce are-n jur,

Cât creşterea nimic nu i-o opreşte.

În lumea-n care totu-i trecător,

Ideile se tot dedau risipei,

Ştiind că omul, mult risipitor,

Le vrea mereu a fi umbrele clipei.

03.02.18

***Tentația tendinței***

Se-aud mereu idei, cuvinte multe

Ce tot mai mult se-arată ca sentinţă,

Iar unii, timp având să le asculte,

Le dau, emfazic, nume de tendinţă.

Unii le văd şi nu le dau valoare,

Alţii le văd ca drum deja măreţ,

Pentru cei mulţi par toate o-ncercare

Al unui gând absurd, dar îndrăzneţ.

Multe idei se-ascund printre cuvinte,

Spunând un adevăr cu bună ştiinţă,

Şi pune semn pe cel care le minte

Din interes sau din obişnuinţă.

Unii le văd, dar alţii le evită,

Sau doar le iau ca notă de subsol,

De bun folos, la vremea cuvenită,

Ca să evite o cădere-n gol.

Nevoie că ar fi, puţini acceptă,

De mult mai mult îndemn de cercetare

Înspre ideea care-i vag suspectă

Că-n fals se vrea un semn de întrebare.

De multe ori, mult prea puţin contează

Cum se numeşte punctul de final,

Tendinţele când prea frumos tentează,

Banalul chiar scuzat e că-i banal.

01.02.18

***Compromisul probatoriu***

Sintagmele au rol de afirmaţii

Când argumentul este prea puţin

Să contrazică simple aberaţii

Ce mai nimic, într-un final, devin.

Pornesc, mereu gândind, spre mai departe

Împovârând firescul cu tăceri

De care, mai tot timpul, se desparte,

Într-al lor mers, grăbit, spre nicăieri.

Cum sacrul e deja banalitate,

Banalul îşi dă sens obligatoriu,

Doar paşii pe cărări puţin umblate

Fac probatoriu-n sine rogatoriu.

Cum multe-şi au motivele puţine,

Împrumutând ajung un surogat,

Punând în cumpeni fapte, chiar destine,

Ce duc, prin compromis, absurd curat.

Ca adevăruri, clare şi notorii,

Înspre lumină prea puţine ies,

Dar multe prin sintagme rogatorii

Ajung a fi soluţii de succes.

Şi-ajung a fi, la cumpăna de viaţă,

Idei cu nuanţări de epitaf,

Fixând, între prefaţă şi postfaţă,

Conturul unui clar autograf.

19.01.18

***Autoportret hoinar***

În versuri, iar, cu îndrăzneală spun,

Ceea ce-n gând îmi spun că nu-mi permit,

Că-n vers sunt eu, cuminte şi nebun,

Punând accentul grav şi ascuţit.

Din lene iau un simplu fapt divers

Şi-n fel şi chip, în patru în despic,

Îl reînnod cu drumul unui vers

Lăsându-l zis cum eu nu pot să-l zic.

Când văd cum umbre mari, ori mari lumini,

Se rătăcesc prin norii-ntunecaţi,

Nevinovaţii-mi par cu multe vini

Şi scuze au cei mult prea vinovaţi.

Abia atunci mă-ntorc la ce sunt eu,

Şi chiar la lene uit a mă gândi,

Chiar dacă mă deprim că-i mult tupeu

În lumea-n care-i greu a mai iubi.

Şi-aşa, din când în când, tot povestesc,

Mi-aduc aminte fapte şi trăiri,

Pe drept uitând că pot să-mbătrânesc,

În aşteptarea marilor iubiri.

Încerc să dau un sens oricărui gând,

Fără să cred în harul doctrinar,

Simţindu-mă, ca orice om de rând,

Prin orizonturi, eu, mereu hoinar.

31.01.18

***Consensuri prin contraste***

Timpul e azi o moară, când nu-i teasc,

Nu mai rămâne-n urmă-i nici un rest,

Doar prin cuvinte visele renasc,

Şi se-mplinesc prin fapte, ca protest.

Într-un cuvânt destule se cuprind

Când are rost şi-i bine ancorat

De realisme ce uşor surprind

Consensalul pas nepregetat.

Spre mai departe totul este nou,

Nimic nu este ceva ce a fost,

Stelele dau contur unui hublou,

Plătind, cu umbra lor, al păcii cost.

Înspre trecut e totul încheiat,

Doar prin urmări rezistă-n amintiri,

Când, cerul, de eclipse-i luminat,

Mimând contrastul marilor iubiri.

Prezentul doar, spunând ce e de spus,

Se lasă normă, calendar şi ceas

Înfăptuirii gândului redus

La ceea ce-i deja-n trecut rămas.

Nicicum, niciunde, clipa nu-i la fel,

Fapte aceleaşi nasc mereu trăiri,

Concretitudini dau eternităţii ţel,

Devin chiar vremea marii regăsiri.

10.02.18

***Echivalente prevalențe***

Amprentele sunt semne remanente,

Ce nu îşi au motiv de-a-mbătrâni,

Şi nici de-a fi, cândva, echivalente,

Cu un ceva ce grabnic ar pieri.

Neliniştea normalei prevalenţe,

Denotă iluzoriul legământ,

Al unei lumi ce face diferenţe

Între ce-i spus şi scris într-un cuvânt.

Dar faptele puţine-s unanime,

Şi toate-s diferite, prin efect,

Că nu pot niciodată să exprime

Ceva concret şi, cât de cât, corect.

Dar urmele, mai mult decât amprente,

Bat drumuri ce rămân a dăinui,

De multe ori părând a fi recente,

Sau chiar venind din următoarea zi.

Sub zodii de răscruci şi confluenţe,

Ideile mereu îşi iau avânt,

Găsindu-şi, categoric, bivalenţe,

Precum în Cer, aşa şi pe Pământ.

În prea puţina lumii limpezime,

Orice-i perfect e haos imperfect,

Şi-s suprimate sensuri sinonime

Prin logica ideii de obiect.

15.03.18

***Complex reflex***

Ceva, ce-i totuși mic, ajunge mare,

Şi pare mare chiar când e altfel,

Redând puterea binefăcătoare

Celor ce încă vieţii îşi au ţel.

Oricare gând devine o problemă

Dacă probleme-şi are ca motiv,

Lăsându-se împins către extremă,

De-al vieţii sens, voit evolutiv.

Printre reflexii, mai apar, seduse,

Iluzii, ce ţin loc de rătăciri,

De vorba lumii la absurd reduse,

Ori puse-n seama unor vechi trăiri.

Chiar deznădejdea vine, cu accente,

Să-şi aibă loc, când i se face loc,

Concretizând idei incoerente

Când e să pună sufletul pe foc.

Şi-s necuprinse visele de-o clipă

Cu tot alaiul lor de întrebări,

Ce se dedau, zgârcite, la risipă

Bazate mult pe simple rezolvări.

Când totuşi sunt fireşti, principiale,

Devin, definitoriu, act reflex,

Şi pun în locul patimii reale

Al vieţii adevăr, normal complex.

18.02.18

***Efemerul grosier***

Patimi vulgare pier, se pierd de tot,

Dispar în lumi ce nu vor să se vadă,

Lăsându-mă să-nvăţ, din nou, că pot

Să nu-mi las viaţa neputinţei pradă.

Perenităţi din minus absolut

Converg succint spre limite finale,

Reconvertind retorici din trecut

Ce s-au părut, de multe ori, banale.

În replici stau vederi ce nu se văd,

Dar şi concluzii clare, evidente,

Vremuri ce vin şi paşi ce se-ntrevăd

Prin faptele ce pun, concret, accente.

Alte idei îşi pun, încă, un preţ,

Denominând păşiri imperative,

Evaluând, absurd şi hrăpăreţ,

Normalităţi cu rosturi distinctive.

Puţine sunt cele ce-şi au un loc

Între idei ce nu se tem de moarte,

Şi, care, chiar de-ar fi să ardă-n foc

Nu-şi lasă locul altora, deşarte.

Restu-i un lest, imens, dar efemer,

Având lumină doar cât e scânteie,

Şi lasă-n urmă praful grosier

Ce existenţa-n mlaştini şi-o încheie.

17.06.18

***Tertipul proverbial***

Tertipul este, tot mai mult, faţada

Părerilor ce vin ca argument,

Sau acceptate ca fiind dovada

Convieţuirii cu un timp prezent.

Deja-i concept de grabnică-mplinire

Şi racolare-a minţii de naiv,

Ideea pendulării prin zvâcnire

Cu tot aspectul ei peiorativ.

Multiple amănunte iau în seamă

Fantasme, balansând pe contrasens,

Spre a avea motive, mari, de teamă,

Când vieţii-i pun accente de nonsens.

Presimţăminte vin, ca limitare

A unei fugi prelungi, spre nicăieri,

Ce-şi lasă urme, prin denominare,

Crezând în mitul marii devieri.

Dar devierea, azi, e o derivă,

Pierdută chiar de-al limitei reper,

Ce-n deprimarea-i mult prea obsesivă

Nu-şi are profunzimi şi nici mister.

Puţine vise pot să se-mplinească,

Şi ele chiar au iz material,

Croite după mintea omenescă,

Cu tot absurdul ei proverbial.

01.04.18

***Impunere de drept***

Au toate un sfârşit şi-un început,

Mai des ceea ce-ncepe se sfârşeşte,

Dar, uneori, amprenta din trecut,

O altfel de-ntâmplare plăsmuieşte.

Genericul e primul semn real

Şi pas ce-şi face, chiar prin el, măsură,

Deprins cu sensul, totuşi, general

Şi temător, fireşte, de cenzură.

Iluzii trec în sus şi trec în jos,

Cât încă poate altfel să-i croiască

Un drum, ca orice drum, primejdios,

Printre idei ce pot să îl oprească.

De multe ori se-arată-ntâmplător,

Lăsând părerii dreptul de-a alege

Să se încreadă-n eu-l gânditor,

De nu pricepe ce-i a vieţii lege.

Mai mult, sau mai puţin, cum e normal,

Definitoriul nu-i precum risipa

Când duce-n derizoriu un egal

Ce pune-n seama nemuririi clipa.

Căci toate au, motiv şi laitmotiv

Găsitele, hotarnice repere

Impus ca un firesc definitiv

De-al vieţii rost, ce dreptul lui şi-l cere.

01.07.18

***Denominanta dovadă***

Limita vieţii e un prag incert,

Fixată de absurde interese

Spre definirea unor mari progrese

Cu ritm, întotdeauna, prea alert.

Concretul e extremul mod firesc

Eliberat de-a minţii îndoială

Ce însă-i pus mereu la socoteală

De judecăţi ce vise măsluiesc.

Extremele, în mod tacit, atrag

Consensuale vise inocente

Ce pun, cu precădere, mari accente

Pe înălţări şi treceri peste prag.

Prin rostul faptei, simplul înţeles,

Ambiguu adevărul defineşte

Şi doar întâmplător se nimereşte

A fi lipsit de orice interes.

Toate converg spre simplul infinit,

Spre pasul ce va fi o amintire

În visul ce-i menit ca împlinire

De fapte care-n taină s-au grăbit.

Timpul trecând, normal ori clandestin,

Dă sensuri vieţii, fără de tăgadă,

Şi toate, la un loc, devin dovadă

Denominând ideea de destin.

30.09.18

***Sperjurul determinist***

Se vântură prin lume, alegoric,

Un fel de zvon, pretins de mare ştiinţă,

Şi chiar crezut drept clar şi categoric,

Că viaţa-i separată de credinţă.

Se spune că altfel nu e normal,

Că una-i una şi o alta-i alta,

Că valu-i val şi malul este mal,

Şi numai valul sapă-n mal ca dalta.

Raţionalul este clar, corect,

Între normal şi vise stau iluzii

Dar mai există ceva, un efect

Ce duce elocvenţa în concluzii.

Tocmai efectul dă un alt contur

Inconsecvenţei formei exclusive,

Dându-i nuanţă fadă de sperjur

Contrară hotărârii decisive.

Cuvintele-n exces îşi vor temei,

Încearcă, prin menire, să susţină

Hemoragia bruscă de idei

Ce tocmai lor le caută o vină.

Mai tot ce pare clar raţional

Nu se opreşte-n punctul de-ntâmplare,

Determinismul pur material

E doar un început de întrebare...

20.01.19

***Radicalele repere***

Din începutul cert ce încă tinde

Să meargă ţintă până-n viitor,

Lumescul trai încearcă a cuprinde

Un ideal, în toate, temător.

În felul lui, lipsit de argumente,

Mereu îşi ia palpabilul reper,

Punând valori, însemne şi accente

Pe ceea ce nu crede efemer.

Iar de văzut, văzând, vrea să prevadă,

Să nu se ştie simplu jucător,

Fiindu-i drag mai tot ce-i de faţadă,

Spre a se şti frumos, atrăgător.

Înspre sfârşit găseşte-aş face cale

Cinic mizând pe un efect advers,

Pe simple exerciţii lexicale

Ce caută faţadelor revers.

Atunci începe lupta cea mai dură

Între ce e sau nu e de atins,

Când doar simţirea-i unica măsură

Ce dă verict real şi nu pretins.

Iar planul vechi, lipsit de fosta-i cale

Se vrea schimbat şi nu înlocuit,

Accentuând absurduri radicale

Având reper doar vârful de cuţit

06.12.18

***Vrere de decor***

Gândul în vorbe picură otravă

Şi faptele de vorbe greu au loc,

De-ajung drept miză minţii, veşnic sclavă,

Orgoliului ce pune gaz pe foc.

Prea mult păstrat fără de sens rămâne,

Stricat de amănunte şi dovezi,

Parcă voit fiind să mai amâne

Reîncălzirea recilor amiezi.

Puţine pot luminii să se-arate

Fără priviri, de teamă, înapoi,

Sau, mult mai mult, să fugă speriate,

De timpuri noi ori vremuri de apoi.

Ideile nu stau în aşteptare,

Apar sărind ca ploaia de scântei,

Sunt clar răspuns ori clară întrebare,

Din frământări ce au, sau n-au, temei.

În urma lor, cu vrere să convingă,

Devin reper mereu doveditor

Când reuşesc oprelişti să învingă

Paşii ce lasă urme în decor.

Între atâtea vorbe insolente

Ce lasă gândul fără conţinut,

Doar faptele sunt clare, evidente,

Şi adevăr etern, chiar absolut.

29.03.19

***Cuvântul ca pariu***

Vorbele-ntregi au ordine firească,

Mai mult de-atât vorbesc şi pe ascuns,

Parcă ştiind că-i dat să se-mplinească

Când faptele au rost îndeajuns.

Să spun mai multe nu îmi dau silinţa,

În joacă încă, veste dau, că scriu,

Prieten nu-s deloc cu sârguinţa

Chiar dacă risc şi pun pe ea pariu.

În sens lumesc, prin versuri, poezia

E un context cumulativ şi-ntreg

Ce nu se dă sedus de amnezia

Celor ce doar o parte înţeleg.

Extrapolări de fac, văd sinonime

Extremele ce încă se atrag,

Prin contraponderi fără de mărime,

Ce fac uşoară trecerea de prag.

Nu îmi reprim, în nici un fel, dorinţa,

Şi ea se face, scrisă, un cuvânt,

Ce-mi defineşte clar, succint, credinţa

Că viaţa-mi e sub semn de jurământ.

În sens concret, pe drumul de-mplinire,

Prin umbră se adună mult noroi,

Dar spre a fi, mereu fără oprire,

Orice ocol e drum spre înapoi.

09.09.19

***Atuul din decor***

În clasice idei de anvergură,

Ce-i da, e da şi ce e nu, e nu,

Şi-n caz concret au toate o măsură,

Lipsită de-al minciunilor atu.

Stigmatul clipei e un vârf de coasă

Care ţinteşte tot ce e lumesc,

Tăindu-şi drum în umbra cea mai deasă,

Dându-i luminii dreptul ei firesc.

Prin inversări se dă, nedrept, valoare,

Întregului ca şi absurd complet,

Cu argumentul simplă-alăturare

A ceea ce-i obiectul în concret.

Idei ciudate se aruncă-n lupte

Ce ţintă-şi au un veşnic nicăieri

Ca lăncile cu vârfurile rupte

În căutări de mari aprecieri.

În umbra unor margini de tranşee

Iluzia devine mod normal,

Viaţa-n consens devine epopee

Pândită de realul imoral.

Identităţi se schimbă peste noapte,

Constantele-s doar umbre în decor,

Sau simple vorbe tremurând în şoapte

De teama inconstanţei tuturor.

13.09.19

***Captivele răstălmăciri***

Puţine au, în viaţă, relevanţă,

Din tot ce definit e un întreg,

Însă primesc enormă importanţă,

Idei ce-n repezeală se culeg.

Întregul doar primeşte preţuire,

Văzut a fi concretul manifest

Al drumului mergând spre împlinire,

Netulburat de-al împărţirii rest.

Un corolar uşor se defineşte

Când este un subiect întru vorbiri,

Că totdeauna cineva găseşte

Momentul unor mari răstălmăciri.

Şi multe-au devenit răstălmăcire

Într-un concret lipsit de ideal

Cu oameni ce vorbesc despre iubire

Chiar motivând non-sensul imoral.

Condiţii noi, voit imperative,

Cu modul lor impus coercitiv

Dau sensuri noi, dar absolut captive

Banalului văzut comparativ.

Tot ce rămâne, minima credinţă,

Gândul concret înspre departe dus,

E doar un exerciţiu de voinţă

Când ochii vor să vadă ce-i şi sus.

23.09.19

***Constant, repetitiv***

Oameni urâţi urcă uşor pe scene,

Şi îi gonesc pe cei ce sunt frumoşi,

Numindu-i egoişti şi caraghioşi

Prin teorii frustrante şi obscene.

Cumulative roluri dubioase

Se vând, de obicei, la suprapreţ,

În consumismu-acesta hrăpăreţ

Ce malaxează suflete şi oase.

Pe scenă, mai tot timpul, se perindă,

Regizori neştiuţi şi dubioşi,

În aroganţa lor libidinoşi,

Voind, în plasă, alţi naivi să prindă.

Aplauze se-aud din sala goală,

Cu-acelaşi ritm, constant repetitiv,

Voit a fi predispozant motiv

Căderii tuturor la învoială.

Idioţenii, stupizenii vaste,

Prin hrube tăinuite se emit

Ca omul să se simtă umilit,

Tragic trăind absurdele contraste.

Pe scene, rar, extrem de rar, pătrunde,

Un gând ce nu se ştie obsesiv,

Incontestabil pur şi creativ,

Ce la-ntrebări încearcă a răspunde.

09.05.20

***Probleme cu dileme***

Conceptualul dă aviz subtil

Dorinţei de continuă schimbare,

Ca tot ce e absurd şi inutil

S-apară doar ca simplă încercare.

În lumea cu idei de împrumut,

În care mult prea multe-s aparenţe,

E parcă imposibil de văzut,

Cel trăitor în clare evidenţe.

Contrare par, ca fapte şi urmări,

Soluţii ce-s mereu la îndemână,

Chiar şi esenţa marii întâmplări

La urmă e voită să rămână.

Prin tot ce e firesc, în mod direct,

Răstălmăcirea vrea să se-nţeleagă

Absurdul ce, continuu circumspect,

Consensul, prin aprindere, tot neagă.

În sens contrar, un absolut model

Pare a naşte crezuri prezumtive,

Dând formelor idei ce sunt la fel

Când faptele au baze instinctive.

Prin repetări, contururi cu temei,

Ajung să definească teoreme

Sau, ca principiu, simplul obicei

De a crea, dilemelor, probleme.

17.02.20

***Risipiri de uz***

Trecând de la extreme la extreme,

Punând în seama unui gând alte idei,

Apar, de nicăieri, oricum probleme,

Chiar dacă sunt lipsite de temei.

În regăsiri, mereu, o întâmplare

Intră în rol fără concretul semn

Al celor ce ieşind la drumul mare

Se fac a fi, dar nu-s deloc, îndemn.

Dar dincolo de uz, ori de risipă,

Un intermezzo are rol firesc,

Redând trăirii, chiar când e de-o clipă,

Credinţa în realul omenesc.

Iar dacă toate par fără oprire,

Oricâte bariere sunt pe drum,

Consensualul vis de împlinire

Renaște din cenuşe şi din scrum.

Şi nu există legi, şi nici cutume,

Ce ar putea avea efect major

La-nstăpânirea peste-ntreaga lume

Al pasului de timp risipitor.

Când totul pare-a fi coincidenţă,

Suprapunând extremele din plin,

Tot ce înseamnă drept la existenţă

E relevat, de-a pururi, prin destin.

10.01.21

***Consistența-n convergență***

Ideea are urma netezită

De praful mult prea multor amintiri

Părând a fi urmare de ispită

Spre evidenţa marii împliniri.

Concret, fără motiv de contestare

E orişicare pas ce, prin urmări,

Devine nu doar simplă întâmplare,

Ci clar motiv al altei mari chemări.

Relativismul este doar minciună

Când pragul dinspre vorbe e trecut,

Şi chiar când argumente mari adună,

Luându-şi definirea atribut.

Continuu vin idei alternative,

Continuu vin idei ce le combat,

Motivele găsind mereu motive

Ce, între ele, cap în cap, se bat.

Timpul trecând mereu îşi vrea arvuna,

Din tot ce-n plan real e trecător,

Pe efemerul ce, întotdeauna,

E doar un element de ajutor.

Rămâne tot ce n-are o măsură

În consistenţa sensului banal,

Dând vieţii un motiv de anvergură

Şi convergenţa-n planul ideal.

06.09.21

***Eschivante elocvenţe***

Eschivele sunt tot mai mult la modă,

Plusând valori absurdului extrem

Când nici de argumente nu se tem,

Fiind şi exerciţiu şi metodă.

Vin vorbele cu-avânt şi cutezanțe

Când ocolesc ieşirea la liman,

Rostogolind pe-al vieţii tobogan

Principii de extreme circumstanţe.

Extremele continuu pun accente

Pe forţe ce ambiguu se atrag

Deşi mereu sunt limite de prag

Privite ca fireşti şi inocente.

De jos în sus privirile coboară,

De sus în jos doar ploile mai cad,

Când orizontul elocvenţei, fad,

Se face tobogan cu rol de scară.

În limite se pun subtil speranţe,

Predefinind modelul de reper

Ce însă cade-n simplul efemer

Când sensul se încarcă cu nuanţe.

Lipsesc principii, idealuri, ţinte,

Culorile sunt simple denumiri

Pierdute printre falsele trăiri

Şi printre false mersuri înainte.

30.09.22

***Eschivante elocvenţe***

Timpul ni-i dat, spun unii, să ucidă

Idei ce sunt doar simple amintiri,

Să credem că o biată crisalidă

E creuzetul unei mari iubiri.

Revanşa printr-o simplă întâmplare

E o nuanţă de concret vizat,

Şi cum nimic nu este nou sub soare,

Pare un gând şi nicidecum un dat.

Haotic pare mersul mai departe,

Ca şi ideea, simplă, de-a trăi,

De-a crede într-o viaţă fără moarte,

Când pentru toţi firesc e a muri.

Paradoxalu-i zis că e o grabă

A celor ce la multe se gândesc,

Vânzând manipularea la tarabă

Cu preţ de dumping, mult prea nefiresc.

Hoţia e tot timpul pomenită,

Exonerând pe cei lipsiţi de har,

Şi, mai tot timpul devenind ispită

De-a fura destinul, dat din dar.

Dar, şi aşa, ce-i dat se împlineşte,

Oricât ar fi, de oameni, contestat,

Iar când ajunge viaţa de sfârşeşte

Se vede c-a fost dar divin, curat.

23.xx.23